B. Bugár, podpredseda NR SR: (2003-10-28):
Ako prvý. Nech sa páči, máte slovo. Potom pán poslanec Husár, Miššík, Laššáková a Elsner. M. Abelovský, poslanec: Pani poslankyne, páni poslanci, chcel by som predniesť pozmeňujúci návrh k zákonu o advokácii a to, ktorý vám bol tiež rozdaný do poslaneckých lavíc, ale keďže rokovací poriadok vyžaduje, aby odznel na pléne Národnej rady, tak ho prečítam. Bod 1. V § 2 za ods. 3 sa dopĺňa ods. 4, ktorý znie: „Akákoľvek písomná alebo ústna zmluva, alebo dohoda, alebo iný druh záväzku, ktorý predstavuje obmedzenie nezávislosti advokáta, je neplatná.“ Odôvodnenie: Navrhovaný ods. 4 predstavuje konkretizáciu princípu nezávislosti advokátskeho povolania. § 12 sa dopĺňa o nové odseky 6 a 7, ktoré znejú nasledovne: „Ods. 6. Na vykonanie zápisu verejnej obchodnej spoločnosti alebo spoločnosti s ručením obmedzeným zriadené podľa tohto zákona do príslušného obchodného registra, alebo na vykonanie zápisu akejkoľvek zmeny týkajúcej sa takejto spoločnosti už zapísanej do príslušného obchodného registra je potrebné, aby navrhovateľ príslušnému súdu alebo inému orgánu poverenému vedením obchodného registra predložil písomné potvrdenie komory o tom, že skutočnosti, ktorých zapísanie do obchodného registra navrhujú, sú v súlade so stavovskými predpismi. Ods. 7. Akákoľvek písomná alebo ústna zmluva, alebo dohoda, alebo iný druh záväzku, ktorý predstavuje a upravuje možnosť inej osoby ako advokáta zapísaného do zoznamu advokátov podľa tohto zákona podieľať sa priamo alebo nepriamo na zisku advokáta, advokátskeho spoločenstva alebo obchodnej spoločnosti zriadenej na výkon advokácie, v súlade s týmto zákonom, je neplatná.“ Odôvodnenie: K odseku 6, účelu navrhovaného znenia, je zabezpečenie kontrolovateľnosti a vykonania zápisu a zmien v obchodnom registri z hľadiska súladu s advokátskymi predpismi. K odseku 7, navrhovaný text predstavuje doplnenie princípu nezávislosti z hľadiska ekonomického, nakoľko podieľanie sa iných osôb na zisku advokáta by spôsobilo tlak na advokáta uprednostňovať kritérium zisku kancelárie pred záujmami klienta. Obdobná úprava je bežnou súčasťou právnej regulácie advokácie vyspelých právnych systémov. Bod 3. Názov III časti návrhu zákona znie: Euroadvokát a zahraničný advokát. Bod 4. V § 30 sa vypúšťajú písm. a) a i). Zostávajúce písmená sa označujú ako písm. a) až g). Vládnym návrhom navrhovaná úprava rozsahu poskytovania právnych služieb osobami, ktoré sú občanmi členských štátov OECD alebo WTO presadzuje rámec záväzkov Slovenskej republiky z týchto medzinárodných zmlúv. Tak v rámci WTO, článok VII o všeobecnej dohode, obchode a službách, ako aj v rámci OECD článok II deklarácia v rozhodnutí o medzinárodných investíciách a medzinárodnom obchode, z 27. júna 2000 zakotvený princíp, takzvané National Treatment, teda národného zaobchádzania, ktorá je všeobecne známa ako doložka najvyšších výhod, ktorá uprednostňuje, že každá členská krajina je povinná umožniť prístup poskytovania služieb občanov inej členskej krajiny za podmienok nie menej výhodných ako svojim vlastným občanom. Predkladateľ svojím návrhom poskytuje občanom členských štátov OECD a WTO jednoduchší prístup k poskytovaniu právnych služieb v oblasti slovenského práva ako občanov Slovenskej republiky, čo je podľa nášho názoru v rozpore s ustanovením článku 35 Ústavy Slovenskej republiky. Záväzok Slovenskej republiky ohľadom povinnosti poskytnúť národné zaobchádzanie je splnený navrhovaným uznesením v § 3, ktorý neuvádza žiadnu viazanosť žiadateľa o zápis do zoznamu advokátov na občianstvo Slovenskej republiky alebo na trvalý pobyt. Rovnako uznanie vysokoškolského vzdelania občanov OECD alebo WTO je zabezpečené. Navrhovaným znením dochádza tiež bez akéhokoľvek odôvodnenia k dvom rozdielnym interpretáciám povinností Slovenskej republiky, vyplývajúcich rovnako zo znejúcich ustanovení uvedených dokumentov OECD a WTO, teda prakticky k diskriminácii občanov tých členských štátov WTO, ktorí nie sú súčasne občanmi členských štátov OECD. Paragraf 47 ods. 1 znie: „Zahraničný advokát je oprávnený poskytovať právne služby na území Slovenskej republiky v oblasti práva svojho štátu, registrácie a v oblasti medzinárodného práva, ak nie je ustanovené inak. Na postavenie zahraničného advokáta sa primerane použijú ustanovenia § 31 až § 37.“ Odôvodnenie: Navrhovaným znením dochádza tiež bez akéhokoľvek odôvodnenia k dvom rozdielnym interpretáciám povinnosti Slovenskej republiky, vyplývajúcich rovnako zo znejúcich ustanovení uvedených dokumentov OECD a VTO a teda prakticky k diskriminácii občanov tých členských štátov WTO, ktorí nie sú súčasne členskými štátmi OECD. Bod 6. Vypúšťajú sa § 50 až 55 navrhovaného vládneho návrhu zákona v celom texte a vypúšťa sa text Medzinárodný advokát, lebo je gramaticky modifikované. Označenie nasledujúcich paragrafov sa v celom zákone zmení a primerane prečísľuje. Vládnym návrhom navrhovaná úprava rozsahu poskytovania právnych služieb osobami, ktoré sú členmi členských štátov OECD a WTO, presahuje rámec záväzkov Slovenskej republiky z týchto medzinárodných zmlúv. Takto navrhovaným znením dochádza tiež bez akéhokoľvek odôvodnenia k dvom rozdielnym interpretáciám povinností Slovenskej republiky vyplývajúcich z rovnako znejúcich ustanovení uvedených dokumentov OECD a WTO, teda prakticky k diskriminácii občanov týchto členských štátov WTO, ktorí nie sú členmi členských štátov OECD. Ďakujem.